Poštovani,

ovom prilikom želim da se izjasnim o žalbi koju je Zaštinik građana podneo Savetu za štampu povodom teksta čija sam ja autorka, a objavljen je 10. jula ove godine.

<https://nova.rs/vesti/drustvo/ilic-saradnici-ombudsmana-nemo-gledali-prebijanje-gradana/>

U žalbi koja je podneta 22. jula navodi se da nisam povodom pisanja teksta kontaktirala Kancelariju zaštitnika građana, što ne odgovara stvarnom stanju stvari. Tog 10. jula zvala sam press službu pomenute institucije i pitala da li možemo da dobijemo bilo pisani bilo usmeni komentar povodom natpisa na društvenim mrežama da su službenici iz Kancelarije zaštitnika građana prisustvovali sceni prebijanja građana na ulici. Rečeno mi je da ću biti obaveštena ukoliko budu želeli da se oglase o tom pitanju.

Nikakavo obaveštenje nije stiglo tog dana ni pre objavljivanja teksta niti posle njegovog objavljivanja niti narednih dana.

Takođe, istog dana zaštitnik građana Zoran Pašalić je gostovao u emisiji "Među nama" na TV Nova S, gde je između ostalog komentarisao i pomenutu situaciju, a snimak gostovanja je u celosti okačen na našem portalu,

<https://nova.rs/vesti/drustvo/zastitnik-gradana-nije-bilo-represije-nad-demonstrantima/>

 tako da se ne može govoriti o mojoj ili nespremnosti redakcije u kojoj radim da se čuje šta o konkretnom događaju ima da kaže Kancelarija zaštitnika građana.

Ističem da od 10.jula, kada je tekst objavljen do 22. jula, kada je napisana žalba, nijednom nije zatraženo da objavimo ispravku, demanti ili bilokakvo pojašnjenje u vezi sa tekstom, na šta po zakonu pomenuta institucija ili bilokoji pojedinac ima pravo.

Pri tome, meni koja sam u tom periodu bila u kontaktu sa press službom Kancelarije zaštitnika građana, nijednom reči nije skrenuta pažnja da postoji problem u vezi sa tim tekstom.

U tom periodu, bila sam više puta u usmenom ili pisanom kontaktu sa Kancelarijom zaštitnika građana zbog jednog drugog teksta koji mislim da je isto važan za postojanje ove žalbe, a koji je objavljen 17. jula.

<https://nova.rs/vesti/drustvo/saradnica-optuzila-ombudsmana-za-ponizavanje-zaposlenih/>

Pošto u tom tekstu nemam sagovornika pod imenom i prezimenom, već samo uvid u službene zabeleške o optužbama na račun zaštitnika građana i više nezvaničnih potvrda njihove autentičnosti, insistirala sam više puta na komentaru samog ombudsmana, posle čega je stigao odgovor u kom zaštitnik građana Zoran Pašalić preti tužbom bivšoj saradnici jer navodno iznosi neistine u mom tekstu iako se u samom tekstu izričito navodi da pomenuta osoba nije želela da daje izjave za medije.

Tek posle objavljivanja ovog teksta, za zaštitnika građana postaje sporan i moj tekst od 10.jula.

Kada je u pitanju sporni tekst od 10.jula, i dalje smatram da su predstavnici Beogradskog centra za ljudska prava merodavni da ocenjuju rad službenika Kancelarije zaštitnika građana, jer je reč o vrlo uglednoj nevladinoj organizaciji na polju ljudskih prava, čiji se godišnji izveštaji o stanju u toj oblasti već decenijama smatraju jednima od najmerodavnijih.

Moj sagovornik Vladica Ilić ostaje pri stavovima iznetim u spornom tekstu  i kao dokaz prilažem Vam njegovu pisanu izjavu (naslovljena kao Pismo Jeleni Bulajić), kao i dokaze koje mi je dostavio, a koji pobijaju navode iznete u žalbi, a odnose se na sam sadržaj njegove izjave u mom tekstu od 10. jula.

S poštovanjem,

**Jelena Bulajić  
zamenica urednika rubrike društvo i ekonomija**

Bulevar Mihajla Pupina 115A, 11070 Novi Beograd, Srbija  
Mobile: 064 1500 343, 069 8065 182  
E-mail: [jelena.bulajic@nova.rs](mailto:jelena.bulajic@nova.rs)